— Усё, што прапаноўваю маладым мамам, праверана на сабе, — прыводзіць аргумент рамесніца. — У мяне расце 4-гадовая дачка, таму ўсё тое, што раю сваім кліентам, прайшло выпрабаванні ў нас дома. Напрыклад, на касметыку вядомай замежнай маркі ў дзіцяці была алергія, затое беларускія сродкі, кошт якіх у разы меншы, для дзіцячай скуры падышлі ідэальна. Безумоўна, усё індывідуальна. І тое, што прыжылося ў маім ванным пакоі, можа не знайсці месца ў кагосьці іншага. Тым не менш усё трэба спрабаваць. Таму пробнікамі касметыкі, а таксама падгузнікамі планую даўкамплектаваць боксы. Сёння пупс-боксы карыстаюцца вялікай папулярнасцю ў якасці падарунка будучай маме. Вельмі часта, калі жанчына збіраецца ў перадродавы адпачынак, калегі на рабоце дораць ёй падарункі, выбіраць якія вельмі цяжка. Мая каробка ўжо не раз выратоўвала сітуацыю. Я падтрымліваю зносіны з многімі сваімі пакупнікамі і ведаю, што яшчэ нікога пупс-бокс не пакінуў раўнадушным.